भारतीय व्यक्ति की व्यक्तिगत स्वाधीनता को कुचलने वाला सब से बड़ा विधि-निषेध सेक्स संबंधों की शुचितावादी धारणा है। ये फिल्में भारतीय आदमी के सबसे केन्द्रीय मूल्य पर चोट करती हैं। ‘एंग्री इंडियन गाडेस’ की सभी स्त्रियाँ यौन शुचिता के सभी आदर्श को तार-तार कर देती हैं। वे पर पुरुष को देख कर आहें भरती हैं, यहाँ तक कि उसके साथ शारीरिक सम्बन्ध बनाने की कल्पना में खो जाती हैं। उनमें से दो लड़कियाँ आपस में शादी भी कर लेती हैं क्योंकि वे समलैंगिक हैं। यौन शुचिता के निषेध को तार-तार करने के साथ ही, खान-पान तथा ढंग के कपड़े पहनने की पराधीनता को धता बताती हैं, जम कर शराब पीती हैं, सिगरेट पीती हैं। मनचाहे कपड़े पहनती हैं। वे वह सब करती हैं जिन पर सिर्फ पुरुषों का अधिकार माना जाता रहा है। वे न केवल भारतीय संस्कृति के पराधीनतावादी मूल्यों से बेखौफ आजाद हैं, बल्कि आर्थिक तौर पर भी आत्मनिर्भर हैं। पान नलिन की यह फिल्म आजाद स्त्रियों की दुनिया रचती है, स्त्री स्वाधीनता इस फिल्म का सबसे बड़ा मूल्य है। हर स्वाधीनता की कीमत चुकानी पड़ती है, इस फिल्म की लड़कियाँ भी वह कीमत चुकाती है। फिल्म ‘मसान’ सेक्स, प्रेम तथा जाति के मामले की स्वाधीनता को अपना विषय बनाती है। फिल्म शुरू में ही इस बात को स्थापित कर देती है कि दो बालिग लोगों को इस बात की पूरी स्वाधीनता है कि वे किससे शारीरिक संबंध बनाते हैं, सिर्फ सेक्स सुख के लिए या प्रेम के लिए। इस बात से समाज का कोई लेना-देना नहीं होना चाहिए। यह उनका नैसर्गिक अधिकार है। इस अधिकार पर किसी का, किसी प्रकार का प्रतिबंध लगाना, उनकी स्वाधीनता को छीनना है। इतना ही नहीं, जो दो जोड़े आपसी सहमति से सेक्स सम्बन्ध बनाते हैं उनमें लड़का (पीयूष अग्रवाल) भले ही सामाजिक भयवश आत्महत्या कर लेता है लेकिन लड़की खुलेआम कहती है कि यह उसका नैसर्गिक अधिकार है और उसने ऐसा करके कुछ भी गलत नहीं किया है। वह सेक्स और प्रेम की अपनी स्वाधीनता के लिए साहस के साथ संघर्ष करती है। इसी फिल्म में डोम जाति के लड़के और गुप्ता परिवार की लड़की के बीच के प्रेम को भी फिल्मकार ने अपना विषय बनाया। कलात्मक कौशल के साथ फिल्म यह संप्रेषित करने में सफल रही कि जाति और योनि शुचिता की धारणा से मुक्त हुए बिना भारतीय आदमी स्वाधीन हो ही नहीं सकता और न किसी को स्वाधीन रहने दे सकता है।